*Bebrika Dorina*

**Térképpel a kézben**

Minden kincskereső kaland a térkép megszerzésével kezdődik. De bizony ez után sem egyszerű a felfedezők élete! Hiszen értelmezniük kell a jelzéseket, hogy a kincs nyomába eredhessenek.

Ha te is szeretnél felfedező lenni, akkor bizony neked is meg kell ismerned a jelzéseket. Mielőtt elindulsz, terítsd ki a turistatérképet és alaposan böngészd át. Az egyik sarkában megtalálod a jelkulcsot, ami megmagyaráz mindent, amit a térképen látsz. Ez alapján már könnyen megtalálhatod a vasútvonalat, a templomokat vagy éppen a várakat – amik minden esetben segítenek a tájékozódásban.

Hogyan kövesd az útvonalat?

A térképre ránézve biztosan feltűnik, hogy piros vonalak hálózzák be a városokat és erdőket. Ha ezeket jobban megnézed, akkor betűket és apró jeleket is találhatsz, pl. P+; K□; S; Z⚪; KL; PΩ. Ezek a turistajelzések, amelyeket a valóságban az ösvények menti fákra, sziklákra és oszlopokra festenek fel. Tehát ha meg tudod fejteni a betűk és a jelek jelentését, akkor könnyen megállapíthatod, hogy jó úton haladsz-e.

A betűk színeket jelentenek, amelyeket egyszerű megjegyezni, hiszen igencsak árulkodóak, a P a piros, a K a kék, az S a sárga és a Z pedig a zöld. A kis jelek különböző alakzatokat jelentenek, amelyekből a leggyakoribb a vízszintes sáv, a kereszt, a négyzet, a háromszög, a kör, az omega és az L. Tehát ha a térképen P+ jelzést látsz, akkor a valóságban egy fehér alapra festett piros keresztet kell keresned az út mentén.

És képzeld el, hogy ezek a jelek különböző utakat jeleznek!

A sávjelzés maga a főút, ami egy-egy fontosabb kiindulási ponttól vezet el a végcélig. Ez igazából egy kakukktojás, hiszen ezt nem jelölik külön szimbólummal – tehát ha a térképen csak egy betűt látsz, akkor a valóságban a sávot kell keresned.

A kereszt (+) az átkötő vagy összekötő ösvényeket jelöli – ha ezen haladsz, akkor előbb-utóbb egy fontosabb útkereszteződéshez érsz.

A négyzettel (□) általában a településre vezető utat jelölik – ezen elindulva egy városba vagy faluba juthatsz el.

A háromszög (▲) jelzés a hegytetőkre vezet – ezt követve nagy magasságokba juthatsz el, ahonnan biztosan csodás kilátás nyílik a tájra.

A kör (⚪) a forrásokhoz irányít – ezt követve a kulacsod töltőállomására juthatsz.

Az omega (Ω) a barlangokhoz vezető utat jelöli – ezen haladva tehát biztosan rábukkanhatsz egy izgalmas kalandra.

Az L jelzésű utak romokhoz vagy műemlékekhez vezetnek, ahol múltat idéző építményekre találhatsz.